العادل طومان باى

السلطان الملك العادل ابو النصر طومان باى الأشرفى قايتباى. خامس عشرين سلاطين الدوله المملوكيه البرجيه. حكم مصر سنة 1501 و هو عنده حوالى اربعين سنه. اتلقب بالأشرفى قايتباى نسبه لأستاذه الأشرف قايتباى.

عاش طومان باى فتره طويله فى طباق قلعة الجبل فى خدمة السلطان الأشرف قايتباى اللى عتقه و رقاه لوظيفة جمدار و فضل ياترقا لغاية ما بقى مدبر المملكه فى عهد السلطان " الأشرف جان بلاط ". لما حصل تمرد فى الشام بقيادة نايب الشام " قاصروه " سافر طومان باى على الشام و انحاز قاصروه ليه و جاب قضاة الشام و خلع السلطان جان بلاط و اتسلطن طومان باى مكانه بلقب العادل و بعدها طومان باى رجع مصر و هو متسلطن.

العادل طومان باى قبل ما يتسلطن كان محبوب جداً من سنةة الناس لدرجة انه لما كان بيمشى فى الشارع كانت الستات بتزغرط له من شبابيك البيوت ، لكن بعد مااتسلطن اتغيرت طباعه و بقت تطلع منه افعال شنيعه منها خنقه للامير قاصروه بسبب شكه فى انه بيتآمر عليه ، و اكمن الناس كانو بيحبوا قاصروه زعلوا من اللى عمله طومان باى و كرهوه من يوميها. الامرا كمان حسوا بالخوف منه بعد ما خنق قاصروه و ما بقوش يثقوا فيه فخلعوه بقيادة قانصوه الغورى بعد ما حكم حوالى ميت يوم فهرب و استخبى منهم لكن عتروا عليه و قطعوا راسه.

 عملاته و ألقابه 
عملات العادل طومان باى نادره جداً و اتنقش عليها اسمه و ألقابه كده : " السلطان الملك العادل ابو النصر " و دعا " عز نصره ".

 تشابه أسامى 
 الأشرف طومان باى

 المراجع 
 ابن اياس: بدائع الزهور فى وقائع الدهور، الهيئة المصرية العامة للكتاب، 1982
 شفيق مهدى ( دكتور) : مماليك مصر و الشام, الدار العربية للموسوعات, بيروت 2008.

        جان بلاط    مدة الحكم: حوالى 100 يوم   قانصوه الغورى  

تصنيف:مماليك
تصنيف:مماليك برجيه
تصنيف:سلاطين مصر المملوكيه
تصنيف:تاريخ مصر
تصنيف:تاريخ مصر المملوكيه
تصنيف:حكام مصر